# Phuentsholing

Phuentsholing, també escrit com a Phontsholing, és una ciutat fronterera al sud de Bhutan i és la seu administrativa del districte de Chukha. La ciutat ocupa parts tant de Phuentsholing Gewog com de Sampheling Gewog.
Phuentsholing es troba al costat de la ciutat índia de Jaigaon, i el comerç transfronterer ha donat lloc a una pròspera economia local. L'any 2017 Phuentsholing tenia 27.658 habitants.

## Història

El 5 d'abril de 1964, el Primer Ministre reformista Jigme Dorji va ser assassinat a Phuentsholing per partidaris monàrquics mentre el rei estava malalt a Suïssa. Posteriorment, la família Dorji es va sotmetre a vigilància. El 1958 es va construir la primera casa per allotjar una botiga. El difunt Primer Ministre Jigme Dorji va informar als residents de Phuentsholing que es podrien construir cases de formigó. Després de l'anunci, es van construir 18 botigues al voltant de la zona de Zangdopelri. La zona de Zangdopelri era una terminal d'autobusos i dissabte s'hi feia mercat. A part de les cases rurals, hi havia diverses barraques i Phuentsholing començava a créixer.

## Geografia
### Clima

Phuentsholing té un clima subtropical humit i sufocant, fortament influït pel monsó del sud d'Àsia. Té una precipitació mitjana anual de 4.383 mil·límetres. Els estius són llargs, xafogosos i molt plujosos, mentre que els hiverns són curts, molt suaus i secs. Aquest clima és descrit per la classificació climàtica de Köppen com a clima subtropical humit. El 27 d'agost de 1997, Phuentsholing va registrar la temperatura més alta mai registrada al Bhutan: 40 graus centígrads.

## Arquitectura i cultura

La frontera Índia-Bhutan a Phuentsholing separa clarament dos pobles i cultures molt diferents. Jaigaon, a l'Índia, és més gran, bulliciós i sorollós, similar a molts altres centres de comerç de Bengala Occidental, encara que amb molts compradors bhutanesos. Phuentsholing és més urbà que altres poblacions bhutaneses, ja que és la capital financera, industrial i comercial del Bhutan. Ha estat afectat una mica per la cultura veïna, però és clarament molt més tranquil i ordenat que el seu veí.

## Economia

Anteriorment, a la ciutat hi tenia la seu el Bank of Bhutan, però es va traslladar a Thimphu. La majoria de mercaderies comercialitzades al Bhutan transiten a través de Phuentsholing, convertint la ciutat en la porta d'entrada al Bhutan per al comerç amb l'Índia. La frontera amb la Xina està tancada.

## Frontera amb l'Índia

La frontera està separada per una llarg mur amb una únic accés al Bhutan. De vegades, fins i tot els locals poden creuar sense que se’ls demani papers. Els turistes de l'Índia, Bangladesh i Maldives no necessiten visat per entrar al Bhutan, però han de demostrar la seva identitat amb un document oficial i sol·licitar un permís. Altres estrangers necessiten un visat presentat per un guia turístic registrat contractat. La porta d'entrada a la ciutat està controlada pels guàrdies de Sashastra Seema Bal (patrulles frontereres de l'Índia) i l'exèrcit bhutanès.

## Transport

La ciutat no té instal·lacions aeroportuàries ni ferrocarrils, però Indian Railways té estacions de ferrocarril a prop. S'ha planejat una via de ferrocarril de 20 km des de Hashimara al nord de Bengala fins a Phuentsholing.
Siliguri és la ciutat important de l'Índia més propera. New Jalpaiguri i New Alipurduar són els grans nusos ferroviaris més propers. Hi ha autobusos disponibles a les ciutats del nord de Bengala. Els autobusos són operats tant per empreses amb seu a l'Índia com pel govern bhutanès. Un cop a Phuentsholing, la carretera lateral (East-West Highway) dona accés als viatgers a la resta del Bhutan.
Des de gairebé qualsevol lloc de la ciutat, es pot veure la carretera de Thimphu enfilant-se per les muntanyes. La carretera lateral, la carretera principal del Bhutan, comença a Phuentsholing i serpenteja 557 km fins a Trashigang a l'est.

## Vegeu també

* Frontera entre l'Índia i Bhutan

## Referències

* ↑ Pelden, Sonam. «Cabinet Approves Thromdes». Bhutan Observer online, 07-05-2010. Arxivat de l'original el 2011-01-20. [Consulta: 30 juliol 2011].
* ↑ Dorji, Kezang. «LG Elections Finalized». Bhutan Observer online, 26-11-2010. Arxivat de l'original el 2012-04-03. [Consulta: 30 juliol 2011].
* ↑ «Chiwogs in Chukha». Election Commission, Government of Bhutan, 2011. Arxivat de l'original el 2011-10-02. [Consulta: 28 juliol 2011].
* ↑ «Bhutan: largest cities and towns and statistics of their population». World Gazetteer. Arxivat de l'original el 2011-08-27. [Consulta: 11 juliol 2008].
* ↑ Ram Rahul. Royal Bhutan: a political history. Vikas, 1997, p. 94–95. ISBN 81-259-0232-5.
* ↑ «Becoming the gateway to Bhutan». .
* ↑ «The heat has got to the Himalayas» (en anglès). Arxivat de l'original el 2 d’abril 2015. [Consulta: 16 novembre 2020].
* ↑ «Directions from Phuentsholing to Trashigang». Google maps. Google Maps. Arxivat de l'original el 24 juliol 2011. [Consulta: 25 juliol 2011].